Lav et referat af nedenstående tekst:

Tekst:
Det var ikke bare en falsk anklage, det var også et brud på databeskyttelsesloven, da Hanstholm Havn tilbage i februar 2021 politianmeldte tidligere salgschef Steen Hintze for industrispionage. Det slår Datatilsynet nu fast i deres afgørelse på sagen. De retter en alvorlig kritik mod Hanstholm Havn, der har lækket personfølsomme oplysninger til pressen i forbindelse med Steen Hintzes opsigelse. -  Rent juridisk er der nu sat et punktum. Det samme er der for Steen og for Hanstholm Havn, fortæller Kia Philip Dollerschell, der er Juridisk chef i DJØF og som har været i kontakt med Steen Hintze. Det var den daværende ledelse på Hanstholm Havn, anført af daværende direktør Nils Skeby, der anmeldte Hintze. Havnen udsendte i den forbindelse en pressemeddelelse, hvor de oplyste om politianmeldelsen. Den daværende direktør har ikke ønsket at udtale sig i dag, men det har bestyrelsesformanden. - Det var før min tid som bestyrelsesformand, men jeg tager selvfølgelig til efterretning, at der bliver rejst en alvorlig kritik fra Datatilsynet, og vi vil se på, om det giver anledning til, at vi strammer op i vores ageren, fortæller Michael Svane, der er bestyrelsesformand for Hanstholm Havn. Fik et bedre tilbud Steen Hintze havde første arbejdsdag ved Hanstholm Havn den 4. januar 2021. Han nåede dog kun at være i jobbet i 27 dage, inden han havde opsagt sin stilling, for takke ja til et job hos konkurrenten Hirtshals Havn. - Hvis man bliver tilbudt nogle bedre vilkår, så kan man jo flytte, så længe man overholder de overenskomstmæssige forhold, der er indgået. Det har jeg fulgt ud til fulde, og det er grunden til, at jeg er skiftet, fortalte Steen Hintze til TV MIDTVEST den 26. februar 2021. Og selvom det altså har taget noget tid, så er han ifølge DJØF også faldet godt til på sin nye arbejdsplads. - Efter en mørk periode sidste år, er han nu kommet ud på den anden side og er landet godt i jobbet i Hirtshals Havn. Han er glad for, at der nu er sat et punktum, fortæller Kia Philip Dollerschell. Erstatningssag Det er ikke kun hos Datatilsynet, at Steen Hintze er kommet ud som vinder. I forbindelse med politianmeldelsen blev sagen efterforsket. Her kunne politiet ikke finde noget, der tydede på ufint trav, og statsadvokaten sluttede derfor sagen. - Der har været et stort behov for at få manet de falske beskyldninger til jorden og da det blev gjort, handlede det om at fjerne al tvivl, der eventuelt måtte være, fortæller Kia Philip Dollerschell. I stedet for en straffesag endte det med et forlig mellem Hanstholm Havn og Djøf, der repræsenterer Steen Hintze. Her skulle Hanstholm Havn betale Steen Hintze 50.000 kroner i torterstatning. Nu er det endelige punktum så sat i sagen med Datatilsynets afgørelse og for Steen Hintze er det nu også et overstået kapitel. - Der er ikke nogen, der kipper med flaget over afgørelsen. Det er glædeligt, men det er en ulyksalighed, at det overhovedet kom hertil. Men Steen er godt videre og har også været i dialog med den nye direktør ved Hanstholm Havn, så øksen er begravet, fortæller Kia Philip Dollerschell. Sagens forløb Herunder kan du få et overblik over sagens forløb siden starten i januar 2021. 04. jan 2021 Første arbejdsdag Steen Hintze har første arbejdsdag som salgschef ved Hanstholm Havn 31. jan 2021 Opsigelse Steen Hintze opsiger sin stilling ved Hanstholm Havn. 26. feb 2021 Politianmeldelse Det kommer frem, at Hanstholm Havn har politianmeldt Steen Hintze for overtrædelse af loven for forretningshemmeligheder. Klager til Datatilsynet Steen Hintze klager over Hanstholm Havn til Datatilsynet, da han mener havnen ikke havde hjemmel til at videregive personlige oplysninger. 29. sep 2021 Parterne indgår forlig Hanstholm Havn og Djøf, der repræsenterer Steen Hintze, indgår et forlig. Steen Hintze skal betales 50.000 kroner i torterstatning. 24. jun 2022 Datatilsynet med kritik af Hanstholm Havn. Datatilsynet giver Steen Hintze medhold i klagen og retter en skarp kritik mod Hanstholm Havn.

Referat:
Det var i strid med databeskyttelsesloven, da havnen sidste år hængte en tidligere medarbejder ud.